**ΗΧΟΣ ΠΛ. Α’**

**ΤΩ ΣΑΒΒΑΤΩ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΕΝ ΑΓΙΟΙΣ ΠΑΤΡΟΣ ΗΜΩΝ ΙΓΝΑΤΙΟΥ**

**ΠΑΤΡΙΑΡΧΟΥ ΚΩΝΣΤΑΝΤΙΝΟΥΠΟΛΕΩΣ.**

**Ου η Ακροστιχίς.**

**«Πέμπτη δέησις τη Παναγία Κόρη˙ Ιγνατίου».**

**Ωδή α’. Ήχος πλ. α’.**

**Ίππον και αναβάτην.**

Πνεύματος του αγίου ελκύσαι χάριν αιτώ, αν ανοίξει Παρθένε του ταπεινού μου στόματος, και παρασχεθήναί μοι, λόγου δώρον ίνα σε, την του Λόγου ανυμνήσω γεννήτριαν.

Έδωκας ευφροσύνην εις την καρδίαν μου, όρος πίον και θεία νεφέλη δρόζον στάζουσα, την μνήμην σου Δέσποινα, θυμηδίας, και ευφροσύνης αεί πληρούσάν με.

Μέθη των ηδονών με αεί σκοτούμενον, και παράφρονα όντα, σωφρόνισον ποτίσασα, οίνον κατανύξεως, Θεοτόκε πέπειρον, αφθαρσίας βότρυν γαρ ήνθησας.

Παύσασα τας οδύνας Θεοχαρίτωτε, τας του άδου τεκούσα, ωδίνων Κόρη άνευθεν, τον απερινόητον, ον δυσώπει πάσης με, πανοδύνου κακίας ρύσασθαι.

**Ωδή γ’.**

**Ο πήξας επ’ ουδενός.**

Τεκούσα τον ποιητήν, Παρθένε και Κύριον, πάντων υπερτέρα κτισμάτων γέγονας, και των Χερουβίμ και Σεραφίμ, αγνή τιμιωτέρα˙ διο αεί σε μακαρίζομεν πάσαι γενεαί ως προέφησας.

Η σκέπη χριστιανών, ελπίς και αντίληψις, τον εις σε θαρρούντα και καταφεύγοντα, ρύσαί με πταισμάτων και παθών, και θλίψεων Παρθένε, και εξ εχθρών των πολεμούντων με˙ όπως ευχαρίστως δοξάζω σε.

Δακρύων μοι οχετούς, παράσχου Θεόνυμφε, και εξομολόγησιν των πταισμάτων μου, και πλημμελημάτων ιλασμόν˙ ίνα σε μεγαλύνω, περισωζόμενος τη σκέπη σου, και διαπαντός φυλαττόμενος.

Εμόλυνα της ψυχής, αγνή την ευγένειαν, και το της εικόνος θείον αξίωμα˙ οίμοι τι γενήσωμαι λοιπόν; Πρόφθασον Θεοτόκε, προ τέλους δίδου σωτηρίας μοι, τρόπους και αξίαν μετάνοιαν.

**Ωδή δ’.**

**Την θείαν εννοήσας σου.**

Η μήτρα σου παλάτιον άγιον, του βασιλέως και του Θεού, ανερμηνεύτως γεγένηται˙ εν ω οικήσας Παρθένε, ναόν αυτού ημάς απειργάσατο.

Συνέχει και χειμάζει με κλύδων παθών, τρικυμίαι λογισμών, και ηδονών αι αντίπνοιαι, καταποντίζουσι Κόρη˙ άλλ’ έκτεινον σην χείρα και σώσόν με.

Ίσχύς μου σοι και ύμνησις Δέσποινα˙ εγένου γαρ μοι προφανώς εις σωτηρίαν γεννήσασα, την σωτηρίαν του κόσμου, Χριστόν τον λυτρωτήν και Σωτήρα μου.

Σαρκός μου και ψυχής τα νοσήματα, ίασαι δέομαι αγνή, τον ιατρόν η κυήσασα, ψυχών ομού και σωμάτων, και σώσόν με ταις θείαις πρεσβείαις σου.

**Ωδή ε’.**

**Ο αναβαλλόμενος.**

Τετραυματισμένον με και κατακείμενον, βυθώ πταισμάτων και απογνώσει, πάση συνεχόμενον, Σώτερ οίκτειρόν με, της σης Μητρός δεήσεσιν.

Η τον προαιώνιον εν χρόνω τέξασα, εν περιγραπτή σαρκί, τον όντα φύσει απερίγραπτον˙ τούτον εκδυσώπει, υπέρ εμού του δούλου σου.

Πύλη η ουράνιος πύλας μοι άνοιξον, της μετανοίας Θεογεννήτορ, πύλας η ανοίξασα, τας του Παραδείσου, και άδου πυλών ρύσαί με.

Άδουσι τον τόκον σου Αγγέλων τάγματα, Θεογεννήτορ δι’ ου η πλάνη, των ειδώλων πέπαυται, και της αληθείας το φέγγος υπερέλαμψεν.

**Ωδή ς’.**

**Μαινομένην κλύδωνι.**

Νεκρωθέντας πάθεσιν, αμαρτίας Δέσποινα ημάς, ανιστώσα ζώωσον πρεσβείαις σου, η της φθοράς τον καθαιρέτην κυήσασα.

Αίτησαι την άφεσιν, των πταισμάτων Δέσποινα αγνή, και παθών την λύτρωσιν τοις δούλοις σου, τοις εκ ψυχής ανευφημούσί σε πάντοτε.

Γηγενών προΐστασο, εν οδύναις πάντοτε αγνή, και τα δυσχερή εξευμαρίζουσα, σους λατρευτάς απήμονας διατήρησον.

Ιλασμόν τοις πταίουσι, και νοσούσιν ίαμα σεμνή, χαράν θλιβομένοις τε παρέσχετο, σε ο Χριστός και τοις ύμνούσί σε καύχημα.

**Κάθισμα. Ήχος πλ. α’.**

**Τον συνάναρχον Λόγον.**

Την ανείκαστον χάριν της ευσπλαγχνίας σου˙ και το ένθεον κράτος της δυναστείας σου, Παρθενομήτορ Μαριάμ επιστάμενος, αναβοώ σοι εκτενώς, εκ πάσης θλίψεως εμέ, εξάρπασον τον σον δούλον, και έμπλησον θυμηδίας˙ όπως ανυμνώ σε Πανύμνητε.

**Ωδή ζ’.**

**Ο υπερυψούμενος.**

Καύχημα παγκόσμιον, και το ιλαστήριον, πταισμάτων μοι άφεσιν, παρασχείν ικέτευσον, τον εύσπλαγχνον Υιόν σου και ζωήν την αιωνίαν.

Οχετούς δακρύων μοι, δώρησαι Πανύμνητε, ως αν την αιώνιον, φρικτήν σβέσω κόλασιν˙ και ψάλω τω Υιώ σου ο Θεός ευλογητός ει.

Ρήμασι χειλέων μου, και δακρύων νάμασιν, αγνή επινεύσασα, τας θλίψεις μετάβαλε, ψυχής μου προς την όντως ευφροσύνης του Υιού σου.

Η τον αγαθόδωρον, Θεόν ημίν τέξασα˙ αυτόν εξιλέωσαι, μητρώαις εντεύξεσιν, αγνή κατοικτειρήσαι, τους εν σοι εγκαυχωμένους.

**Ωδή η’**

**Σοι τω παντουργώ.**

Ίδε αγαθή της ταπεινής ψυχής μου, την κάκωσιν Πάναγνε και την κατήφειαν, και της οδύνης απάλλαξον εν τάχει˙ ίνα σε δοξάζω εις πάντας τους αιώνας.

Γη ει και εις γην ως γηγενής πορεύση, ουκ έτι ακούσομαι˙ προς ουρανόν γαρ εκ γης, συ με ανήγαγες ώ άχραντε τεκούσα, τον εκ γης του γένους πλάσαντα τους γενάρχας.

Νυξ με των παθών και λυπηρών κατέσχε, και του νου συνέχεε το φαιδρόν άχραντε˙ άλλ’ η τεκούσα τον ήλιον της δόξης, φαίδρυνον χαράς με και απαθείας φέγγει.

Άγιον ευρών ο υπεράγιός σε, Πανάμωμε, σκήνωμα εν σοι εσκήνωσε, σάρκα ασπόρως αναλαβών βροτείαν, και μετά τον τόκον Παρθένον σε τηρήσας.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε, και υπερυψούτε ιες πάντας τους αιώνας».

**Ωδή θ’. Ησαΐα χόρευε.**

Τον Θεόν ον έτεκες, απορρήτως Δέσποινα αγνή, ικέτευε εκτενώς ρύσασθαι ημάς, κινδύνων και θλίψεων, και μελλούσης δίκης φοβεράς, και της λαμπρότητος, αξιώσαι των αγίων αυτού.

Ιαμάτων άβύσσον, και χαρίτων πέλαγος αγνή, επέγνωμέν σε ημείς οι αμαρτωλοί˙ διο σου δεόμεθα των δυσχερών πάντων εξελού, τους μεγαλύνοντας, και τιμώντάς σε Πανύμνητε.

Ολοφυρομένην μου, την καρδίαν πλήθει οδυνών, παράκλησις εμή και καταφυγή, ταχύ παρακάλεσον, ίνα καγώ εύφραναν βοώ, αι παρακλήσεις σου, την ψυχήν μου πολυΰμνητε.

Υπνηλός και ράθυμος, ανειμένος Δέσποινα τελών, εν έργοις τοις σκοτεινοίς πάσαν την ζωήν, ανήλωσα φθάσας δε βίου δυσμάς την ανατολήν, σε την ολόφωτον, ικετεύω καταυγάσαι με.

**Προσόμοια. Ήχος πλ. α’.**

**Χαίροις ασκητικών.**

Χαίροις η τον αμνόν του Θεού, απεριγράπτως εν κοιλία βαστάσασα, ανθρώποις της πριν δουλείας, λύσαντα μόνη αγνή˙ η χαράν τω κόσμω ανατείλασα˙ παστάς φωτοφόρε, της απορρήτου νυμφεύσεως˙ χαίρε τα πάντα, μυστικώς αμαρύσσουσα, και φωτίζουσα, ως το φως απαστράψασα, Πάναγνε το απρόσιτον, ανύμφευτε Δέσποινα, χαίρε αγία αγίων˙ χαίρε παγκόσμιον καύχημα˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίρε η πανσθενής των βροτών, ελπίς και σκέπη, και απόρθητον έρεισμα˙ και τείχος και σωτηρία, και αρραγής προσφυγή˙ η Θεόν ανθρώποις καταλλάξασα, αγνή τη ασπόρω, και παραδόξω κυήσει σου˙ χαίρε η ράβδος, Ααρών η βλαστήσασα, άνθος τίμιον, τον τροφέα της κτίσεως˙ χαίρε κράτος ανίκητον, ανάκτων Θεόνυμφε˙ χαίρε Μαρτύρων το σθένος˙ χαίρε φωτός οικητήριον˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίρε του αχωρήτου Θεού, χώρα και γη, ην Ιωήλ προεώρακεν˙ αγία εν η επέβη ο του παντός συνοχεύς˙ χαίρε θείον τείχος˙ χαίρε άμωμε˙ ελπίς ακαταίσχυντε, και βεβαία αντίληψις, των δοξαζόντων και υμνούντων Πανύμνητε, και ζητούντων σε, ολοψύχως Θεόνυμφε˙ χαίρε φυτουργόν τέξασα, αγνείας Πανάχραντε˙ χαίρε Θεόγραφε τόμε˙ χαίρε πηγή αγιάσματος˙ Θεού χαίρε Μήτηρ, του παρέχοντος τω κόσμω το μέγα έλεος.

Πλήρωσον ευφροσύνης αγνή, τους ευφημούντάς σε και πόθω δοξάζοντας˙ και σπεύσον ελευθερώσαι των συνεχόντων δεινών, συμφορών τε θρήνων και κακώσεων˙ εχθρών αλαζόνων, και μιαιφόνων Πανάμωμε, απαγωγής τε, φυλακής και στρεβλώσεως, συνοχής πικράς, και δεινής κατακρίσεως˙ Δέσποινα κατοικτείρησον, ημάς κινδυνεύοντας, και μη εάσης εις τέλος, αλλά συνήθως ελέησον˙ εχθρούς δε Παρθένε, τους ημάς εκπολεμούντας, συντόμως όλεσον.

**ΤΗ ΚΥΡΙΑΚΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΑΓΙΟΥ ΑΝΔΡΕΟΥ ΚΡΗΤΗΣ.**

**Ωδή α’. Ήχος πλ. α’.**

**Ίππον και αναβάτην.**

Ψάλλειν αδιαλείπτως, σοι χρεωστούμεν αγνή, και την σην προστασίαν, επικαλείσθαι πάντοτε˙ ήν πέμψαι σπλαγχνίσθητι, σοις ικέταις όπως, απαλλαγώμεν του πολεμήτορος.

Ύδωρ τη κεφαλή μου, τίς δώσει Πάναγνε; Ει μη συ των βλεφάρων, αποκενώσης δάκρυα ,και δώης μοι κλαύσασθαι, την ψυχήν μου ήνπερ, εξειργασάμην νεκράν τοις πταίσμασιν.

Λόγω των ζώων πάντων, μόνος εγώ τιμηθείς, τη προνοία του Κτίστου, αλόγως καθυπέκυψα, Πανύμνητε πάθεσι, ψυχοφθόροις όθεν, εξωμοιώθην αλόγοις κτήνεσιν.

Κλίμαξ ουρανομήκης, των αρετών η οδός, αναφέρουσα λόγω, ψυχάς προς τα ουράνια ης βαίνειν με ποίησον, τας βαθμίδας πράξει, και θεωρία Θεοχαρίτωτε.

**Ωδή γ’.**

**Ο πήξας επ’ ουδενός.**

Σοφίας ενυποστάτου Μήτηρ γεγένησαι, του Θεού και Λόγου Μαρία άχραντε˙ ον περ εκδυσώπησον αγνή, ρανίδα θείου φόβου, εναποστάξαι τη καρδία μου, όπως εμπλησθώ θείας γνώσεως.

Ψεκάδες του υετού, την γην εκπιαίνουσι, και καρπόν βλαστάνειν αγνή παρέχουσιν˙ όμβροι δε δακρύων την ψυχήν, αρδεύοσιν εγώ δε, σκληράν καρδίαν και ανάλγητον, έχων ουδαμώς κατανύσσομαι.

Αΰλως τοις νεκροίς ο νους συγγινόμενος˙ ως λιβάδας έλκει δακρύων χεύματα˙ εμού Θεομήτορ δε ο νους, τη γη προσηλωμένος, πολυσχιδείς εννοίας κέκτηται˙ και ως το εικός απαμβλύνεται.

Το μύρον της αρετής, εν είδεσι τέσσαρσι, Θεομήτορ άριστα συσκευάζεται, φρονήσει δε ανδρεία ψυχική, δικαιοσύνη θεία, και σωφροσύνης καθαρότητι˙ τούτων δε εγώ απεστέρημαι.

**Ωδή δ’.**

**Την θείαν εννοήσας σου.**

Ραδίως προς τα πάθη καθέλκομαι, σης βοηθείας γυμνωθείς, Παρθενομήτορ Θεόνυμφε˙ διο σπλαγχνίσθητι ρύσαι, τους βόθρου της κακής συνηθείας με.

Ξηράναι της σαρκός τα κινήματα, τω λογισμώ με πρακτικώς, Θεοκυήτορ αξίωσον, και του νοός τη κινήσει, τοις άνω διατρίβειν ευόδωσον.

Υιοί Θεού μεθέξει γεγόναμεν, όσοι ελάβομεν Χριστόν˙ εγώ δε πάλιν αντέστραμμαι, δια κακίαν Παρθένε, υιός της αμαρτίας γενόμενος.

Οδόν της σωτηρίας ουχ εύρηκα, τη αγνωσία της ψυχής˙ οδόν ζωής η κυήσασα, Θεοκυήτορ Μαρία, οδός μοι σωτηρίας γενήθητι.

**Ωδή ε’.**

**Ο αναβαλλόμενος.**

Μόνην σε επίσταμαι Θεογεννήτρια, αμαρτανόντων την προστασίαν, και προς σε κατέφυγον˙ μη με απορρίψης, τον υπέρ πάντας πταίσαντα.

Ίνα το ανείκαστον της ευσπλαγχνίας σου, εν εμοί δείξης Παρθενομήτορ, έγειρόν με κείμενον, και της απαθείας, τας τρίβους καθυπόδειξον.

Των παθών τα κύματα συνταρασσόμενα, υπό δαιμόνων σφοδρών πνευμάτων, αγνή συγκαλύπτουσι, της εμής αθλίας, ψυχής το εφολκάδιον.

Ιλαρώς μοι φάνηθι Θεογεννήτρια, εν τη εξόδω ηνίκα μέλλη η ψυχή χωρίζεσθαι, του αθλίου σκήνους, και σώσόν με τον δούλόν σου.

**Ωδή ς’.**

**Μαινομένην κλύδωνι.**

Πειρασμών νιφάδες μοι, επελθούσαι Κόρη χαλεπαί, της ψυχής κατέπτωσαν το οίκημα˙ διο θρηνών τη σκέπη τη ση προσέρχομαι.

Λογισμών ματαίων με, ψυχοφθόρων λύτρωσαι αγνή˙ λογισμούς λαβείν δε τους της κρίσεως, και της εκεί αξίωσον καταστάσεως.

Θεϊκής εξέπεσον, ευφροσύνης Μήτερ του Θεού και θρηνείν απάρχομαι ο άθλιος, είπως εκεί της θρηνωδίας ρυσθήσωμαι.

Ιαμάτων κρήνην σε, κεκτημένοι Δέσποινα αγνή, οι νοσούντες δίψει παραπτώσεων, προστρέχομεν, και σωτηρίαν λαμβάνομεν.

**Κάθισμα. Ήχος πλ. α’.**

**Τον συνάναρχον Λόγον.**

Πολυτρόπως Παρθένε Χριστόν παρώργισα, διανοία και λόγω έργοις και πράξεσι, και πτοούμαι το εκεί φρικτόν κριτήριον˙ αλλά προφθάσασα ταχύ, εκλύτρωσαί με των δεινών, τη Μητρική σου πρεσβεία, και προς Θεόν παρρησία, τον σον ικέτην Θεογεννήτρια.

**Ωδή ζ’.**

**Ο υπερυψούμενος.**

Τίς άλλος εξήμαρτεν, ως εγώ Πανύμνητε; Τον νουν κατηχρείωσα˙ την σάρκα εμόλυνα˙ και πάσας τας αισθήσεις, απημαύρωσα ο τάλας.

Εμέ τον πανάσωτον˙ εμέ τον πανάθλιον, οικτήρησον Δέσποινα, και δος μοι συγχώρησιν, των πρώην εγκλημάτων, ίνα πόθω σε δοξάζω.

Ονείρων φαντάσμασιν, εχθρός Θεονύμφευτε, πλανάν με επείγεται, προς πτώσιν οιήσεως˙ αυτού της πανουργίας, Θεοτόκε λύτρωσαί με.

Ράβδω συμπαθείας σου˙ βακτηρία σκέπης σου, καμέ παρακάλεσον, αγνή και ελαίω σου, της θείας ευσπλαγχνίας, λίπανον την κεφαλήν μου.

**ωδή η’.**

**Σοι τω παντουργώ.**

Χάριν ειληφώς υιοθεσίας θείας, τω θείω βαπτίσματι ταύτην απώλεσα, πράξας αθέσμους, εν βίω αμαρτίας˙ όθεν δυσωπώ σε, Παρθένε οίκτειρόν με.

Ρίζης αναιδούς της φιλαυτίας κλάδοι, Παρθένε πεφύκασι κόρος και άνεσις˙ όθεν εκφύει, εσμός παθών ποικίλων˙ σε ουν δυσωπούμεν, την ρίζαν ξηρανθήναι.

Αίρω την φωνήν μετά κλαυθμού σοι κράζων˙ οίνον κατανύξεως, αγνή με πότισον, άρτου δακρύων, ενταύθα έμπλησόν με˙ ίνα μη εκείσε πεινάσω και διψήσω.

Μόνος αποστάς της θείας θεωρίας, κτηνώδης γεγένημαι και τεθηρίωμαι˙ μόνη τον Κτίστην, αφράστως τετοκυΐα, λύτρωσαί με Κόρη της εν φλογί γεέννης.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε, και υπερυψούτε εις πάντας τους αιώνας».

**Ωδή θ’.**

**Ησαΐα χόρευε.**

Νοεράν την αίσθησιν, τη ψυχή μου δώρησαι αγνή, νεκρώσαι τας απρεπείς πρώην ηδονάς, ας τίκτειν ειώθασιν, αι αισθήσεις αι σωματικαί˙ όπως γενήσωμαι οικητήριον του Πνεύματος.

Ουδαμώς ανέλιπον, Θεομήτορ πράττων τα αισχρά, εκ βρέφους αναδειχθείς οίκος των παθών˙ καν νυν εν τω γήρα μου, μεταγνώναι δος μοι λογισμόν, ίσως εκφύγοιμι, τας κολάσεις τας μενούσας με.

Κρημνώ παραπτώσεων, ολισθήσας πέπτωκα δεινών, εξ ύψους των αρετών Δέσποινα αγνή˙ συ ουν η αντίληψις των ασθενών και αμαρτωλών, χείρά μοι πάρασχε, βοηθείας τω ικέτη σου.

Φοβεί με κριτήριον, Θεομήτορ το Δεσποτικόν˙ και δέδοικα ως πολλών έμπλεος κακών˙ πλην εις σε κατέφυγον, καταφυγή των αμαρτωλών, και μη απώση με˙ αλλά σώσον τω ελέει σου.

**Προσόμοια. Ήχος πλ. α’.**

**Χαίροις ασκητικών.**

Χαίροις η φιλανθής ανθηδών, η των λειμώνα της ζωής περιθέουσα, και στέφος εκλεξαμένη της Παρθενίας λαμπρόν˙ το φαιδρόν του Κτίστου καταγώγιον˙ σκηνή η χωρήσασα, τον αχώρητον Κύριον˙ χαίρε Παρθένε, δι’ ης άδης νενέκρωται, και ο θάνατος, κατηργήθη, και σέσωσται, πτώματος ο πρωτόπλαστος, δεινού εξαισίου τε˙ χαίρε σεμνή Παναγία˙ χαίρε προπύργιον άσειστον˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίροις ωραιοτάτη τρυγών, κεχρυσωμένη σωφροσύνη τας πτέρυγας˙ το άνθος της αφθαρσίας˙ η νοητή πορφυρίς˙ χαίρε θεία κλίμαξ˙ χαίρε γέφυρα, ζωήν προς ουράνιον, τους θνητούς η μετάγουσα˙ χαίρε ανάκτων, πιστοτάτων κραταίωμα, και οχύρωμα, και διάδημα τίμιον˙ χαίροις η Παρθενίαν τε, λοχεία συζεύξασα˙ των ασθενούντων το άκος˙ ελλειπομένων το πλήρωμα˙ Θεού χαίρε Μήτηρ, του παρέχοντος τω κόσμω, το μέγα έλεος.

Χαίροις μετά Θεόν η Θεός˙ τα δευτερεία της Τριάδος η έχουσα˙ αμέσως η δεχομένη, των εκ Θεού δωρεών, το πλήρωμα όλον και εις άπαντας, Αγγέλους ανθρώπους τε, τούτο διαπορθμεύουσα˙ του εμπυρίνου, ουρανού το τεράστιον˙ τηλεσκόπιον, βουλών θείων θαυμάσιον˙ τέλος το σκοπιμώτατον, και ύστατον Πάναγνε, Δημιουργίας απάσης, δι’ ην ο κόσμος εγένετο˙ και σου τη γεννήσει, η αιώνιος του Κτίστου βουλή πεπλήρωται.

Μόνη των θλιβομένων χαρά, πρόφθασον ρύσαι, και εμέ τον ικέτην σου, εκ πάντων των συνεχόντων, πολυειδών πειρασμών˙ φλογοφόρων νόσων και κακώσεων˙ εχθρών εκζητούντων, καταπιείν με τον δείλαιον˙ λύπης απάσης, και δαιμόνων σκαιότητος˙ αθυμίας τε, και δεινής κατακρίσεως˙ μη δη ουν παραδώης με, μέχρι τέλους ταις θλίψεσι˙ μη με βυθός της κακίας, κατακαλύψη τον άθλιον˙ εις σε γαρ μου πάσας, τας ελπίδας ανεθέμην Θεοχαρίτωτε.

**ΤΗ ΔΕΥΤΕΡΑ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΑΓΙΟΥ ΜΑΡΚΟΥ ΕΦΕΣΟΥ ΤΟΥ ΕΥΓΕΝΙΚΟΥ.**

**Ωδή α’. Ήχος πλ. α’.**

**Ίππον και αναβάτην.**

Γόνυ σοι κάμπτω Δέσποινα ο ταλαίπωρος, και την σην νυν αιτούμαι θείαν αντίληψιν˙ λύσον την οδύνην της ψυχής, σκέδασόν μου τα νέφη, της αθυμίας ταις πρεσβείαις σου, η των θλιβομένων παράκλησις.

Ρύπων των εκ παθών μου το διαυγές της ψυχής, Θεοτόκε Παρθένε τηρούσα ανεπίμικτον, καθαρώς με ποίησον, φωτί θείω άχραντε, ατενίζειν τον σε δοξάζοντα.

Συ τας επαναστάσεις τας καθ’ ημών των εχθρών, κραταιά σου δυνάμει, τροπωσαμένη Δέσποινα, βαθείαν τη ποίμνη σου, την ειρήνην δώρησαι, ως της θείας ειρήνης πρόξενος.

Ο πλάσας κατά μόνος Θεός καρδίας βροτών, τας οδύνας γινώσκων, και πάθη των ψυχών ημών, κατάλληλον δέδωκεν, ιατρείον άχραντε, σε εν νόσοις ημίν και θλίψεσιν.

**Ωδή γ’.**

**Ο πήξας επ’ ουδενός.**

Ο πόκος του υετού, του θείου πανάχραντε, την εξηραμένην ψυχήν μου πάθεσι, και τη εκπυρώσει των κακών, άρδευσον Θεοτόκε, τη επισκέψει σου ως βλύσασα, της ζωής το ύδωρ Χριστόν τον Κύριον.

Ωράθη μετά σαρκός, ο πριν αθεώρητος, δια σου Παρθένε Λόγος και Κύριος˙ ίνα προς αόρατον ημάς, και θείαν μεταστήση, δόξαν και λήξιν την αιώνιον, τους ως Θεοτόκον, υμνούντάς σε.

Ιλύος φθοροποιών, παθών ημάς λύτρωσαι, ταις προς τον Υιόν σου αγνή δεήσεσι˙ δίδου βηματίζειν καθαρώς, της μετανοίας τρίβους, τας εισαγούσας Θεονύμφευτε, προς την αιωνίαν κατάπαυσιν.

Σαρκούται εκ των σεπτών, Παρθένε αιμάτων σου, ο δι’ ευσπλαγχνίαν, βροτός γενόμενος˙ τούτον εκδυσώπει ως Υιόν, της άνω βασιλείας, καταξιώσαί με πανάμωμε, τον ειλικρινώς σε δοξάζοντα.

**Ωδή δ’.**

**Την θείαν εννοήσας σου.**

Ως κόρην οφθαλμού με τη σκέπη σου, φύλαξον δέομαι αγνή, και τη σκιά των πτερύγων σου, περίθαλψόν με και ρύσαι, δαιμόνων πονηρίας και σώσόν με.

Πόμα με κατανύξεως πότισον, Θεογεννήτορ Μαριάμ, και δάκρυά με αξίωσον, από καρδίας προσφέρειν, σβεστήρια φλογός της μενούσης με.

Ο φόβος τυραννεί με της κρίσεως, και η απόφασις Θεού˙ πρόφθασον συ μοι παράστηθι, εν τη ημέρα της δίκης, και λύτρωσαι Μαρία Θεόνυμφε.

Ως πάντων ποιημάτων κυήσασα, Δημιουργόν Μήτερ Θεού, ισχύεις πάντα και δύνασαι, διο κολάσεως ρύσαι, και πάσης επηρείας τους δούλους σου.

**Ωδή ε’.**

**Ο αναβαλλόμενος.**

Ρυπωθείσαν πάθεσι ψυχήν μου Πάναγνε, και την καρδίαν τη ρυπτική σου, ευσπλαγχνία κάθαρον, και ναόν του Θείου Πνεύματος αποτέλεσον.

Γέγονεν ο τόκος σου Θεοχαρίτωτε, τοις καταδίκοις δικαιοσύνη˙ τοις νοσούσιν ίαμα˙ και τοις θλιβομένοις, χαρά και αγαλλίασις.

Τον αυτοκατάκριτον και αδιόρθωτον, Χριστέ μου σώσον ταις της Μητρός σου, ικεσίαις ίνα σου, την πολλήν δοξάζω, και άμετρον συμπάθειαν.

Νέφη διασκέδασον αγνή των θλίψεων, εκ της ψυχής μου και της χαράς με, ταις ακτίσι φαίδρυνον, η το φως τεκούσα το θείον και ανέσπερον.

**Ωδή ς’.**

**Μαινομένην κλύδωνι.**

Εκ χοός ο πλάσας με, κατ’ εικόνα Δέσποτα την σην, και υιοθεσίας σου φιλάνθρωπε, αξιώσας, συντήρησόν με ως εύσπλαγχνος.

Τοις αμέτροις πταίσμασι, καταλλήλως βέβλημαι αγνή, των κακούντων θλίψεσι˙ διο παράσχου μοι, τον ιλασμόν, και λυπηρών, απολύτρωσιν.

Ταις πρεσβείαις πλήρωσον, τους σους δούλους δόξης θεϊκής, και φωτός αρρήτου, καταξίωσον, σους υμνητάς Θεοχαρίτωτε Δέσποινα.

Καταδίκης ρύσαί με, αιωνίου Δέσποινα αγνή, και χαράς της θείας καταξίωσον, και της τρυφής του Παραδείσου πρεσβείαις σου.

**Κάθισμα. Ήχος πλ. α’.**

**Τον συνάναρχον Λόγον.**

Χαίρε κλίμαξ Κυρίου η Θεοστήρικτος˙ χαίρε γέφυρα θεία Θεοπαρόδευτος˙ χαίρε προσφύγιον πιστών και ιλαστήριον, η προσάγουσα ημάς, προς τον Υιόν σου και Θεόν, τους πάντοτε τη ση σκέπη, προστρέχοντας Θεοτόκε, ως εις λιμένα γαληνότατον.

**Ωδή ζ’.**

**Ο υπερυψούμενος.**

Νεύσον παρακλήσεσι, νυν των προστρεχόντων σοι, και ταύταις προσάγαγε Θεώ Πανοικτίρμονι, και πλήρου ταις αιτήσεις, πολυΰμνητε Μαρία.

Ύμνον αποτίναξον, τον της ραθυμίας μου˙ και φώτισον δέομαι, σεμνή τας αισθήσεις μου, εγρήγορσιν διδούσα, και μετάνοιαν αξίαν.

Ίλεων γενέσθαι μοι, συ τον ευδιάλλακτον, Παρθένε δυσώπησον˙ και σώσαί με ψάλλοντα ψυχή συντετριμμένη˙ ο Θεός ευλογητός ει.

Χρόνω σου το έλεος, ου συμπεριγράφεται˙ αεί γαρ Πανάχραντε, οικτείρεις τους δούλους σου, και νέμεις τοις αιτούσι, την ανέκλειπτόν σου χάριν.

**Ωδή η’.**

**Σοι τω παντουργώ.**

Δόξη θεϊκή η λαμπρυνθείσα μόνη, ως Μήτηρ υπάρχουσα του σε δοξάσαντος, δόξης της άνω τυχείν με θείας Κόρη, αίτησαι τον μόνον αεί δεδοξασμένον.

Όλη εκλεκτή λελαμπρυσμένη πέλεις˙ όλη μόνη πάναγνος, σεμνή και άσπιλος, όθεν βοώ σοι φιλάγαθε Παρθένε, κάθαρόν με ρύπου, παντός ταις σαις πρεσβείαις.

Δίδου ιλασμόν Θεογεννήτορ Κόρη, και βίου διόρθωσιν τοις σοι προστρέχουσιν˙ όπως απαύστως, υμνούμέν σε Παρθένε, και υπερυψούμεν εις πάντας τους αιώνας.

Υπέρ φαεινάς και τηλαυγείς ακτίνας, του ηλίου Δέσποινα η προστασία σου, πάσιν απλούσα, ακτίνας των θαυμάτων, λύει την ομίχλην παθών και νοσημάτων.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε, και υπερυψούτε εις πάντας τους αιώνας».

**Ωδή θ’.**

**Ησαΐα χόρευε.**

Δονουμένους θλέψεσι και τω πλήθει των ανιαρών, εδραίωσον ημάς, θεία σου ροπή, Μαρία Θεόνυμφε, εν τη στερρά της υπομονής, και της ελπίδος σου, πέτρα ίνα σε δοξάζωμεν.

Υπερήρθη άχραντε, το φορτίον το των λυπηρών, δυνάμεως της εμής, και προς αχανές, το της απογνώσεως καθέλκει με βάραθρον αφού, ρύσαί με Δέσποινα, του απαύστως μεγαλύνειν σε.

Φωτοφόρον όχημα, ανεδείχθης του Εμμανουήλ, φωτίζουσα τους πιστούς. Δέσποινα αγνή˙ διο με καταύγασον, ραθυμίας σκότει την ψυχήν, νυν καλυπτόμενον, και τοις πταίσμασιν ολλύμενον.

Συ προστάτις, πέφυκας, της ψυχής μου πάνσεμνε αγνή˙ εν σοι γαρ των δυσμενών, θραύω την ισχύν, και σου απηώρησα, τας αισθήσεις πάσας και τον νουν˙ σώσόν με σώσόν με˙ ίνα πόθω μεγαλύνω σε.

**Προσόμοια. Ήχος πλ. α’.**

**Χαίροις ασκητικών.**

Χαίροις περιστερά λογική, κατακλυσμού του νοητού παύλαν φέρουσα, και ρύπον της αμαρτίας, πλύνασα μόνη αγνή˙ το θερμόν του κόσμου ιλαστήριον˙ ελπίς ακαταίσχυντε, και βεβαία αντίληψις, των σε τιμώντων, και υμνούντων εκ πίστεως, και την θείαν σου, εκζητούντων βοήθειαν˙ χαίρε άνω δυνάμεων, παμπόθητον άκουσμα˙ χαίρε δαιμόνων η πτώσις˙ χαίρε βροτών η ανόρθωσις˙ Χριστού χαίρε Μήτηρ, του παρέχοντος τω κόσμω το μέγα έλεος.

Χαίροις η φεραυγής χελιδών, η εκ χειμώνος, νοητού έαρ φέρουσα και ζάλην της αμαρτίας παύσασα μόνη σεμνή˙ χαίρε θεία σκέπη, χαίρε τράπεζα, εν σοι τον ουράνιον, της ζωής άρτον έχουσα, ου οι τρυφώντες, ου δεδοίκασι θάνατον, ουδέ θνήσκουσιν˙ αλλά ζώσιν ως έφησεν, άχραντε Παντευλόγητε, ο πλάστης της φύσεως˙ ου και ημάς τους σους δούλους, εμφορηθήναι αξίωσον, τυχείν τε Παρθένε, της αλήκτου και αφθάρτου μακαριότητος.

Χαίροις Παρθενομήτορ αγνή, η απλουστάτη και αμίαντος δάμαλις, τον μόσχον η τετοκυΐα, τον μυστικόν του Θεού˙ αμνάς καθαρά τε και πανάσπιλος˙ δορκάς εν τοις όρεσιν, αρωμάτων η βόσκουσα, και νεμομένη εν τοις κρίνοις αείποτε˙ θείαις χάρισι, και τρυφαίς ταις του Πνεύματος˙ έλαφος, η ταχύδρομος, τους όφεις η κτείνουσα, τους νοητούς και σων δούλων, πόρρωθεν τούτους ελαύνουσα˙ Χριστού χαίρε Μήτηρ, του παρέχοντος τω κόσμω το μέγα έλεος.

Παύσον την κατ’ εμού των δεινών, κυμαινομένην, Θεοδόξαστε θάλασσαν˙ απάντων κραταιοτάτη, καταφυγή των πιστών˙ και προς θείον όρμον καθοδήγησον, αγνή τον ταλαίπωρον, και πανάθλιον δούλόν σου, ήδη προς χάος, απωλείας εγγίσαντα, και προς πέταυρον, απογνώσεως φθάσαντα˙ Δέσποινα μη παρίδης με, κακώς κινδυνεύοντα, και ολοψύχως ζητούντα, την σην ταχείαν βοήθειαν˙ εις σε γαρ μου πάσαν, προσδοκίαν ανεθέμην Θεομακάριστε.

**ΤΗ ΤΡΙΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΤΟΥ ΑΓΙΟΥ ΘΕΟΦΑΝΟΥΣ ΝΙΚΑΙΑΣ ΤΟΥ ΓΡΑΠΤΟΥ.**

**Ως οράται εν τοις υστέροις Θεοτοκίοις.**

**Ωδή α’. Ήχος πλ. α’.**

**Ίππον και αναβάτην.**

Υπερευλογημένη Μαρία Πάναγνε, τους εν πίστει και πόθω, οία Θεού Μητέρα σε, υμνούντας διάσωσον, εκ παθών και θλίψεων, και πταισμάτων ταις ικεσίαις σου.

Πίστις ηγείσθω μόνη και μη απόδειξις, των υπέρ νουν θαυμάτων σου Θεονύμφευτε˙ τον γαρ ακατάληπτον, υπέρ φύσιν τέτοκας, ενδυσάμενον το ανθρώπινον.

Όλος επιθυμία, και άχραντος γλυκασμός, ο Υιός και Θεός σου, των αγαθών το πλήρωμα, υπάρχει πανάμωμε˙ ον δυσώπει ρύσασθαι, θλίψεως τους τιμώντάς σε.

Θαύμα εν σοι τελείται, Παρθένε όντως φρικτόν, ότι εν τη γαστρί σου τον μηδαμού χωρούμενον, εγκύμονα έσχηκας, και αφράστως τέτοκας, αειπάρθενος διαμείνασα.

**Ωδή γ’.**

**Ο πήξας επ’ ουδενός.**

Ο πάλαι εξ ουδενός ποιήσας τα σύμπαντα, εκ της σης αγίας γαστρός προέρχεται, άνθρωπος γενόμενος αγνή υπό φιλανθρωπίας, διαφερόντως ο φιλάνθρωπος˙ ίνα τους ανθρώπους λυτρώσηται.

Ιδού συ υπέρ πάσας αγνή κεχαρίτωσαι˙ υπερέβης πάσας τη αγιότητι˙ πάντων υπερήρας και πασών, ώφθης υψηλοτέρα, των νοερών σαφώς δυνάμεων˙ Μήτηρ του Θεού χρηματίσασα.

Παρθένε, το καθαρόν του Λόγου παλάτιον, την ψυχήν μου δείξον οίκον του Πνεύματος˙ ύδατος πηγή ζωαρχικού, πότισόν με τη καύσει, της αμαρτίας εκτηνόμενον˙ όπως κατά χρέος δοξάζω σε.

Εκτός σου μετά Θεόν προστάτιν ου κέκτημαι, εκ των αναγκών με αεί εξαίρουσαν˙ Δέσποινα πανύμνητε σεμνή, Μαρία Θεοτόκε˙ μη με παρίδης απολλύμενον˙ και ταις αμαρτίαις σκοτούμενον.

**Ωδή δ’.**

**Την θείαν εννοήσας σου.**

Υφάνασα ιστόν εξ αιμάτων σου, παρθενικών τω ουρανόν, νεφέλαις Κόρη ενδύοντι, καταστολήν αφθαρσίας, απάτη γυμνωθέντα με ένδυσον.

Η μήτρα σου παλάτιον άγιον, του Βασιλέως και Θεού, ανερμηνεύτως γεγένηται, εν ώ οικήσας Παρθένε, ναούς ημάς αυτού απειργάσατο.

Αφράστως συλλαβούσα Πανάμωμε, τον ποιητήν σου και Θεόν, δυσώπει σώσαι κινδύνων άπαντας˙ και ψυχικήν σωτηρίαν, βραβεύσαι τοις υμνούσί σε Δέσποινα.

Οικτείρησον οικτίρμων υπάρχουσα, την παναθλίαν μου ψυχήν, Θεογεννήτορ πανάμωμε, την εκ παθών και πταισμάτων, δεινώς αμαυρωθείσαν και στένουσαν.

**Ωδή ε’.**

**Ο αναβαλλόμενος.**

Συμφορών τω κλύδωνι νυν με ποντούμενον, προς τον λιμένα της σης γαλήνης, Παναγία ίθυνον, η τον κυβερνήτην, της απαθείας τέξασα.

Νους ουδέ ουράνιος όντως δυνήσεται, σε Θεομήτορ υμνείν αξίως˙ τον γαρ Κτίστην τέτοκας, τον ταις ουρανίαις, υμνούμενον δυνάμεσιν.

Νέον απεκύησας ως βρέφος άχραντε, τον προ αιώνων Πατρός αχρόνου, αχρόνως εκλάμψαντα˙ ον υπέρ του κόσμου, δυσώπει Θεονύμφευτε.

Φώτισον τα όμματα της διανοίας μου, χρυσή λυχνία φωτός του θείου, και παθών διάλυσον, το ζοφώδες Κόρη, και όλον με εκλάμπρυνον.

**Ωδή ς’.**

**Μαινομένην κλύδωνι.**

Παναγία Δέσποινα, Θεομήτορ ρύσαί με φθοράς, και παθών τον τάραχον κατεύνασον, η την πηγήν της απαθείας κυήσασα.

Υπέρ νουν τον άχραντον, υπέρ λόγον τον Δημιουργόν, Παναγία τέτοκας λυτρούμενον, πάσης φθοράς τους Θεοτόκον υμνούντάς σε.

Ο Πατρί συνάναρχος, Υιός Κόρη κόλπους Πατρικούς, μη λιπών ηυλίσθη εν τοις κόλποις σου, και Αβραάμ τους κόλπους ημίν ηνέωξεν.

Απειράνδρως τέτοκας, Θεοτόκε τον Εμμανουήλ, την ημών ταπείνωσιν οικτείραντα˙ όθεν αεί χρεωστικώς σε δοξάζομεν.

**Κάθισμα. Ήχος πλ. α’.**

**Τον συνάναρχον Λόγον.**

Η το άνθος το θείον ρίζα βλαστήσασα˙ κιβωτέ και λυχνία και στάμνε πάγχρυσε˙ αγία τράπεζα ζωής τον άρτον φέρουσα˙ ως Υιόν σου και Θεόν, εκδυσώπησον αυτόν, συν τοις Αγγέλοις και πάσι, τοις απ’ αιώνος αγίοις, του ελεήσαι τους ανυμνούντάς σε.

**Ωδή ζ’. Ο Υπερυψούμενος.**

Ο υπερυψούμενος, συν Πατρί και Πνεύματι, Υιός εκλεξάμενος, σε λίαν ηγάπησεν, αγνή προς κατοικίαν, εαυτού ευλογημένη.

Πύλην αδιόδευτον, ο Προφήτης βλέπει σε, Μαρία Πανάχραντε, ην μόνος διώδευσεν˙ ω πάντες μελωδούμεν˙ ο Θεός ευλογητός ει.

Στόματι και γνώμη σε, Θεοτόκον Πάναγνε, κηρύττω γηθόμενος, Θεόν γαρ γεγέννηκας˙ ώ πάντες μελωδούμεν, ο Θεός ευλογητός ει.

Νύμφη Θεού πέφυκας˙ Αποστόλων καύχημα˙ Μαρτύρων στεφάνωμα˙ Οσίων αγλάϊσμα˙ χαρά δε των βοώντων˙ ο Θεός ευλογητός ει.

**Ωδή η’.**

**Σοι τω παντουργώ.**

Σοι τη του παντός τον Ποιητήν τεκούση, οποίον Πανύμνητε τον ύμνον άσωμεν˙ σε γαρ υμνούσιν Αγγέλων στρατηγίαι˙ και δοξολογούσι βροτών χοροστασίαι.

Κλίξαξ νοητή δι’ ης Θεός κατέβη˙ μετάγουσα γέφυρα γηΐνους άνωθι˙ θαύμα Αγγέλων˙ δαιμόνων τραύμα μέγα, ίαμα πιστών τε, υπάρχεις Θεοτόκε.

Πώς παρθενικής μη εκπεσούσα δόξης, μητρώαν επλούτισας τιμήν ανύμφευτε; Οίδεν ο ταύτα σοφώς τερατουργήσας˙ ον υπερυψούμεν εις πάντας τους αιώνας.

Ήνοιξα καγώ τετολμηκώς εκ πόθου, προς ύμνον Πανύμνητε, τον σον το στόμα μου˙ όθεν πλησθήναι, σοφίας δυσωπώ σε, και ελκύσαι πνεύμα, συνέσεως Μαρία.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε, και υπερυψούτε εις πάντας τους αιώνας».

**Ωδή θ’.**

**Ησαΐα χόρευε.**

Θεομήτορ Πάναγνε, προστασία των Χριστιανών˙ περίσωζε σον λαόν πάσης απειλής, και πάσης αλώσεως βαρβαρικής οργής, και θυμού˙ πάσης κακώσεως, και εκ πάσης κατακρίσεως.

Ευλαβώς σοι άδομεν, εγκωμίων άσματα αγνή, λυτρούμενοι αεί νόσων χαλεπών, σαις θείαις πρεσβείαις σου˙ διο και νυν κράζομεν πιστώς˙ ίασαι Δέσποινα τας ψυχάς ημών και σώματα.

Παναγία Δέσποινα, εκδυσώπει την προσκυνητήν, Τριάδα ης απαθώς τον ένα σαρκί, ημίν απεγέννησας, ειρηνεύσαι τους επί της γης˙ λύσιν πταισμάτων τε, τοις υμνούσί σε δωρήσασθαι.

Σων προσφύγων Πάναγνε, μη απώση νυν τον στεναγμόν˙ άλλ’ έπιδε ημών εν τοις θλιβεροίς˙ το πένθος μετάβαλε εις χαρμονήν και το κατηφές, εις αγαλλίασιν, των εν ύμνοις γεραιρόντων σε.

**Προσόμοια. Ήχος πλ. α’.**

**Χαίροις ασκητικών.**

Χαίροις η νοητή κιβωτός˙ δι’ ης βροτοί κατακλυσμού ελυτρώθημεν, και ζάλης της αμαρτίας, Θεογεννήτορ αγνή, το λαμπρόν του κόσμου εγκαλλώπισμα˙ σεμνή και της πίστεως, το στερρότατον έγερμα˙ χαίρε λυχνία, φωταυγής και υπέρλαμπρος, η το άστεκτον, εν κοιλία σου άμωμε, φως το πανυπερούσιον, ασπόρως βαστάσασα˙ χαίρε κατάρας η λύσις˙ και ευλογίας αντίδοσις˙ Χριστού χαίρε Μήτηρ, του παρέχοντος τω κόσμω το μέγα έλεος.

Χαίροις η μαργαρίτην Χριστόν, εξ αστραπής της θειοτάτης κυήσασα˙ τους σκότει της αγνωσίας, και τους εν βάθει δεινών, συσχεθέντας μόνη οδηγήσασα, πρς φως το της γνώσεως, υπερύμνητε Δέσποινα˙ χαίρε νεφέλη, φωταυγής και υπέρλαμπρε˙ χαίρε καύχημα Αποστόλων και κήρυγμα˙ θέαμα περιβόητον˙ εξαίσιον άκουσμα˙ χαίρε δοχείον του Κτίστου, και καθαρόν ενδιαίτημα, Θεού ον δυσώπει, ταις ψυχαίς ημών δοθήναι το μέγα έλεος.

Χαίροις ανατολή νοητή, η εκ λαγόνων τον Χριστόν ανατείλασα, πληρούντα την οικουμένην, φωτός αρρήτου αγνή, το των ασωμάτων αγαλλίαμα˙ αμνόν Θεού αίροντα, αμαρτίας η τέξασα, παντός του κόσμου, τον τροφέα και πρύτανιν, η θηλάσασα, και αγκάλαις κρατήσασα˙ μόνη η αδιάφθορος, αγνή και αμόλυντος˙ χαίρε αγία αγίων, τον υπεράγιον Κύριον, αεί δυσωπούσα, μη ελλίπης Θεοτόκε υπέρ των δούλων σου.

Στρέψον τον κοπετόν εις χαράν˙ εις ευθυμίαν δε το πένθος μετάβαλε˙ τον θρήνον εις ευφροσύνην˙ και αγαλλίασιν νυν, Θεοτόκε μόνη παντευλόγητε˙ και γαρ επληθύνθησαν, οι μισούντες τον δούλόν σου, και εκζητούσι, την ψυχήν απολέσαι μου, αναιδείς όντες, αιμοβόροι και δόλιοι, μάτην κατεπαιρόμενοι, δεινώς ωρυόμενοι˙ κύνες καθάπερ λυσσώντες˙ ων της κακίας με λύτρωσαι, ζωήν δωρουμένη, ευφροσύνην σωτηρίαν, και μέγα έλεος.

**ΤΗ ΤΕΤΑΡΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΜΗΤΡΟΦΑΝΟΥΣ ΣΜΥΡΝΗΣ.**

**Ου η ακροστιχίς:**

**«Πέμπτος Κανών σοι Μητροφάνους Παρθένε».**

**Ωδή α’. Ήχος πλ. α’.**

**Ίππον και αναβάτην.**

Πάσαί σε των ανθρώπων γεραίρουσι γενεαί, καθώς πάλαι Παρθένε, προφητικώς προείρηκας˙ καμέν τοίνυν πρόσδεξαι, μελωδόν σου Δέσποινα, και καταύγασον και συνέτισον.

Έθραυσας του θανάτου το κέντρον την κοσμικήν, αμαρτίαν Παρθένε την αληθή γεννήσασα, ζωήν δι’ ης άμβλυνον, των παθών μου Δέσποινα, τα οξύτονα βέλη τάχιον.

Μόνη πεποικιλμένη Παρθενικοίς κροσσωτοίς, εξ αιώνος φανείσα το της συκής ιμάτιον, Αδάμ συ διέρρηξας˙ διο νυν με ένδυσον, σωφροσύνης στολήν πρεσβείαις σου.

Πλούτον και θείαν δόξαν, εκτήσαντο μεν πολλαί, θυγατέρες προδήλως˙ άλλ’ ασυγκρίτως Δέσποινα, συ πάσας υπέρκεισαι˙ διο νυν με πλούτισον, ουρανίαις και θείαις χάρισιν.

**Ωδή γ’.**

**Ο πήξας επ’ ουδενός.**

Το βάθος και το ύψος εν σοι διεγνώσθησαν, της του Θεού σοφίας Μαρία Πάναγνε, της ακαταλήπτως εκ της σης μήτρας γεγεννημένης˙ δι’ ης τα βάθη της καρδίας μου ρύσαι σοφισμάτων του όφεως.

Ο πρώην πτερωτά και νηκτικά εκ του ύδατος, ουσιώσας λόγω μη προϋπάρχοντα˙ συ εκ των αιμάτων της αγνής, αύθις Χριστέ Παρθένου, το της Θεότητος σαρκίον σου, ένδυμα φρικτώς κατεσκεύασας.

Συ μόνη χωνευτήριον ώφθης της φύσεως, εν ώ πυρ το θείον αφλεκτως άχραντε, ταύτην ανεχώνευσε σαφώς˙ συ ουν αμαρτημάτων, και των παθών μου ρύπον χώνευσον, κα ταις σαις πρεσβείαις με λάμπρυνον.

Κρατήρα του καινού της αμπέλου γεννήματος, του ποτιζομένου σαφώς εις άφεσιν, των αμαρτημάτων τοις πιστοίς, σε πάναγνε γινώσκων, καθικετεύω συγχωρήσεως, νέκταρ την καρδίαν μου πότισον.

**Ωδή δ’.**

**Την θείαν εννοήσας σου.**

Ανήροτος συ πέφηνας άρουρα, τον μη σπαρέντα θεϊκόν αναβλαστήσασα άσταχυν˙ διο πεινώντάν με θρέψον, ταις θείαις δωρεαίς σου και χάρισιν.

Νοσούντά με προς θάνατον Δέσποινα, τον της ψυχής και των παθών, τω πυρετώ συνεχόμενον, των πρεσβειών σου το ύδωρ, ποτίσασα συντόμως ανάστησον.

Ως ούσα του Θεού πόλις έμψυχος, ην ποταμού του νοητού, ευφραίνουσι τα ορμήματα, των πρεσβειών σου τω πύργω, ψυχής μου την οικίαν οχύρωσον.

Νεφέλην σε γινώσκων την ράνασαν, δικαιοσύνην αληθή, λιτάζω Πάναγνε Δέσποινα, των αδικούντων με πάντων, λυτρώσασθαι τον δούλόν σου τάχιον.

**Ωδή ε’.**

**Ο αναβαλλόμενος.**

Σάλον και τον κλύδωνα, Μαρία Δέσποινα, της αμαρτίας και των παθών μου, παντελώς κατεύνασον, η της απαθείας κυήσασα τον αίτιον.

Ο ιστός ον άνωθεν, Χριστός εξύφανε, της ευπρεπείας στολήν της θείας, αρετών ενδύματι, την γεγυμνωμένην, αγνή ψυχήν μου στόλισον.

Ιλασμόν μοι δώρησαι, ταις σαις δεήσεσιν, αμαρτημάτων αγνή Παρθένε, η το ιλαστήριον, το θείον τεκούσα, Χριστόν ημίν τον Κύριον.

Μώλωπας και τραύματα και σηπεδόνας μου, της αμαρτίας τη χειρουργία, πρεσβειών αφάνισον, και ρώσιν Παρθένε τω δούλω σου πρυτάνευσον.

**Ωδή στ’.**

**Μαινομένην κλύδωνι.**

Η το φως κυήσασα, των φωστήρων το ποιητικόν, την ψυχήν μου φώτισον και λύτρωσαι, της των παθών, ολόφωτε νυν ζοφώσεως.

Τον Μερράς γλυκάναντα, Θεοτόκε ύδατα το πριν, σον Υιόν δυσώπησον του ρύσασθαι, της των παθών, δεινής πικρίας με τάχιον.

Ρευματίζει χείμαρρος, την ψυχήν μου Πάναγνε παθών˙ αλλά τούτον ξήρανον πρεσβείαις σου, και λογισμούς τους πονηρούς εξαφάνισον.

Ο Χριστός ρυόμενος, τους ανθρώπους ήκεν εκ Σιών, εκ γαστρός σου Δέσποινα Πανάμωμε˙ διο καμέ κινδύνων ρύσαι και θλίψεων.

**Κάθισμα. Ήχος πλ. α’.**

**Τον συνάναρχον Λόγον.**

Εν πελάγει του βίου κλυδωνιζόμενος, και μερίμναις γηΐναις περιαντλούμενος, και συμνιγόμενος τον νουν την σην βοήθειαν, επικαλούμαι εκ ψυχής, επιταχύνουσα λοιπόν, κυβέρνησον και προς όρμον, εισάγαγε μετανοίας˙ ίνα υμνώ σε Παρθένε άχραντε.

**Ωδή ζ’.**

**Ο υπερυψούμενος.**

Φρίττουσι και φεύγουσι, την σην κλήσιν Δέσποινα, δαιμόνων αι φάλαγγες˙ εξ ών λυτρουμένη με, διάσωζε και φρούρει, κατ’ αμφοίν εκ πάσης βλάβης.

Άρρητος η δόξα σου˙ τον γαρ δόξης Κύριον, Παρθένε γεγέννηκας, διο με αξίωσον, της ουρανίου δόξης, τον πιστώς σε ανυμνούντα.

Νεύσον ταις δεήσεσι, του σου δούλου Δέσποινα και ρύσαί με τάχιον, κινδύνων και θλίψεων και πάσης επηρείας, δυσμενών των αοράτων.

Όλον με τοις πάθεσι, της αισχύνης άχραντε, χρανθέντα και χρήζοντα, καθάρσεως έκπλυνον, και λάμπρυνον Παρθένε, πρεσβειών σου ταις ρανίσιν.

**Ωδή η’.**

**Σοι τω παντουργώ.**

Ύδωρ ατεκνούν το των παθών ψυχής μου, την μήτραν εστείρωσε και κατεξήρανε˙ ράνόν μοι κούφη, νεφέλη θείον όμβρον˙ όπως εκβλαστήσω καρπούς της μετανοίας.

Σάλον λογισμών των εμπαθών και ζάλην, κατεύνασον Πάναγνε ταις σαις δεήσεσιν, ίθυνον δε με, προς όρμον απαθείας˙ ίνα σε δοξάζω εις πάντας τους αιώνας.

Πύλη νοητή και κεκλεισμένη θεία, ην μόνος διώδευσε ο Θεός ο εύσπλαγχνος, κλείσον και φράξον τας θύρας των παθών μου, και τας της ελπίδος διάνοιξόν μοι θύρας.

Άρον απ’ εμού τον των πταισμάτων φόρτον, η μόνη τον αίροντα κόσμου του σύμπαντος, Μήτερ Παρθένε, την όλην αμαρτίαν˙ τέξασα αφράστως, αμνόν Θεού και Λόγον.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε και υπερυψούτε εις πάντας τους αιώνας».

**Ωδή θ’.**

**Ησαΐα χόρευε.**

Ρυπωθείς ως άνθρωπος, την ψυχήν μου πταίσμασι πολλοίς, και πάθεσι σαρκός, καταμολυνθείς, λιτάζω συντόνως σε και δυσωπώ, κάθαρον αγνή, σαις με δεήσεσιν, από πάσης νυν φαυλότητος.

Θελητήν γεγέννηκας, του ελέους και των οικτιρμών, φιλάνθρωπον Θεόν μόνον αγαθόν, μακρόθυμον εύσπλαγχνον, ον ευμενή δείξόν μοι αγνή, ταις σαις δεήσεσι, και πταισμάτων λύσιν βράβευσον.

Εμαυτόν οδύρομαι, εννοών μου των αμαρτιών, τα πλήθη και των παθών, τας επαγωγάς˙ ψυχής μου την πώρωσιν˙ και του νοός μου τας εκτροπάς˙ απεγνωσμένον με, αγνή σώσον τω ελέει σου.

Ευλογώ δοξάζω σε, μεγαλύνω Πάναγνε θερμώς, ευλόγησόν με ουν, τον σον υμνωδόν, και πάντων εκλύτρωσαι, των δυσμενών και των λυπηρών, και περιφύλαττε, σαις παλάμαις απροσμάχητον.

**Προσόμοια. Ήχος πλ. α’.**

**Χαίροις ασκητικών.**

Χαίροις των γεγενών η ελπίς˙ γη εκλεκτή και καθαρά και αμόλυντος˙ πηγή τε εσφραγισμένη, του Παρακλήτου σεμνή, συ υπάρχεις μόνη αειπάρθενε, εξ ης οι υμνούντές σε, σωτηρίαν ευρίσκομεν˙ γένους βροτείου, η τελεία ανάκλησις˙ χώρα εύκαρπε, η τον στάχυν βλαστήσασα˙ γέφυρα η μετάγουσα, ζωήν προς την ένθεον, η κυβερνήτις η θεία χειμαζομένων η άγκυρα˙ λιμήν σωτηρίας, των εκ πόθου σε ζητούντων ο ευδιώτατος.

Χαίροις η διαυγής και λαμπρά, πηγή εξ ης το καθαρόν και αθόλωτον, προήλθεν ύδωρ ποτίζον, τους κρατουμένους φλογμώ, αμαρτίας Κόρη και κακώσεως˙ αυγή η τον ήλιον, εν τω κόσμω εισάξασα˙ χαίρε την πλάνην, της απάτης η σβέσασα, και προς ένθεον, πίστιν πάντας ελκύσασα˙ χαίρε το πολυπόθητον, τοις πέρασιν όνομα˙ χαίρε πιστών σωτηρία˙ χαίρε βροτών η ανόρθωσις˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίρέ σοι προσφωνούμεν αγνή, του Αρχαγγέλου αι φυλαί της γης άπασαι, και πόθω και ευφημούμεν, προσάδοντές σοι θερμώς˙ χαίρε θεία στάμνε μάννα φέρουσα˙ πηγή το αείζωον, και γλυκύτατον βρύουσα, νάμα Παρθένε, εξ ου πάντες οι πίνοντες, εκκαθαίρομεν την ρυπώδη κακόνοιαν˙ χαίρε στήριγμα άσειστον του κόσμου Πανύμνητε˙ της ευσεβείας το κράτος˙ και Εκκλησίας εδραίωμα˙ Θεού χαίρε Μήτηρ, του παρέχοντος τω κόσμω το μέγα έλεος.

Στήσον τους ποταμούς των παθών˙ της αμαρτίας μου το πέλαγος ξήρανον, τω ρείθρω της σης πρεσβείας, και προς λιμένα Θεού, σεπτών θελημάτων εγκαθόρμισον˙ εχθρούς καθ’ εκάστην, τους την ψυχήν μου εκθλίβοντας, και ταις ατόποις, ηδοναίς εκταράττοντας, καταπόντισον απωλείας εις βάραθρα˙ πλήρωσον την καρδίαν μου, χαράς και ηδύτητος˙ λύσον το νέφος βοώ σοι, της αθυμίας μου Πάναγνε˙ Χριστόν δυσωπούσα, την συγχώρησιν δοθήναι των επταισμένων μοι.

**ΤΗ ΠΕΜΠΤΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΑΓΙΟΥ ΙΩΑΝΝΟΥ ΕΥΧΑΪΤΩΝ.**

**Ωδή α’. Ήχος πλ. α’.**

**Ίππον και αναβάτην.**

Ρήματα εγκωμίων και δέησιν προσευχής, εκ πτωχής διανοίας και αναξίου στόματος, τολμήσας προσφέρω σοι, συ δε Κόρη πρόσδεξαι, ώσπερ δύο λεπτά θεόδεκτα.

Άλλον Παράδεισόν σε γινώσκομεν νοητόν, ασυγκρίτως νικώντα, τον εν Εδέμ Παράδεισον, Μαρία Πανάμωμε˙ συ γαρ Θεονύμφευτε, την αφθαρσίαν βροτοίς εβλάστησας.

Ξύλον ζωής τρυγήσαι εν Παραδείσω Αδάμ, εκωλύθη του δένδρου μετειληφώς της γνώσεως˙ θανάτου δε σέσωσται, Θεοτόκε Πάναγνε, αθανασίαν εκ σου δρεψάμενος.

Τέτοκας σαρκοφόρον τον πριν ασώματον˙ τον τροφέα μαζοίς σου, Πανάμωμε εξέθρεψας˙ αυτόν ουν ικέτευε, διαθρέψαι άρτω με, εναρέτων και θείων πράξεων.

**Ωδή γ’.**

**Ο πήξας επ’ ουδενός.**

Ενθέως τον Γαβριήλ ταξίαρχον έχοντες, ευσεβώς το χαίρε δεύτε προσάξωμεν, τη απειρογάμω του Θεού, πάντες Μητρί συμφώνως˙ δι’ η κινδύνων τε και θλίψεων, και ασθενημάτων λυτρούμεθα.

Το χαίρε χαρμονικώς σοι κράζομεν άπαντες, οι σωθέντες Κόρη τω θείω τόκω σου˙ χαίρε γη ανήροτε χρυσούν, στάχυν εκθρεψαμένη, τον διατρέφοντα τα πέρατα, πάλαι απιστία λιμώξαντα.

Αγγέλων αγιωτέρα ώφθης κυήσασα, τον αυτούς Παρθένε δημιουργήσαντα˙ όθεν ικετεύω σε αγνή, αγίασον τον νουν μου, και την καρδίαν φωταγώγησον, νέφη των παθών εκδιώκουσα.

Τα τόξα τα την εμήν καρδίαν τιτρώσκοντα, των δεινών δαιμόνων Δέσποινα σύντριψον, και ρομφαίαν πήξον την αυτών, εις την αυτών καρδίαν, ποιούσα κρίσιν και εκδίκησιν, εν τοις αδικούσιν αδίκως με.

**Ωδή δ’.**

**Την θείαν εννοήσας σου.**

Διάχρυσον εσθήτα θεότητος, σοι περιθείς ο σος Υιός, εκ δεξιών αυτού έστησε, πεποικιλμένην σε Κόρη, και περιβεβλημένην ως Άνασσαν.

Του άσματος φωνάς σοι προσάδοντες, πόθω βοώμέν σοι αγνή˙ μαστοί σου όντως εκαλλιώθησαν˙ ους περ εθήλασε μόνος, ο άσπορος Υιός σου και Κύριος.

Η Εύα πεπεισμένη τω δράκοντι, τέτοκε λύπην γυναιξί˙ συ δε Παρθένε πιστεύσασα, ταις εκ Θεού αγγελίαις, παντί χαράν τω κόσμω εξήνθησας.

Ιδού σε γενεαί πάσαι Δέσποινα, την μακαρίαν αληθώς, εν γυναιξί μακαρίζομεν, καθώς προείπας τεκούσα τον μόνον Βασιλέα και Κύριον.

**Ωδή ε’.**

**Ο αναβαλλόμενος.**

Όλη η πλησίον μου καλή και άμωμος, από Λιβάνου Παρθένε νύμφη, τω Αγίω Πνεύματι, συ προεγνωρίσθης, εις Θεού Λόγου σάρκωσιν.

Σου τα χείλη πέφυκε σπαρτίον κόκκινον˙ και τί ωραία η λαλιά σου! Δι’ ων κατεφίλησας, Θεόν Παναγία, ως βρέφος επωλένιον.

Ήλιος νενίκηται τη ση λαμπρότητι˙ συ γαρ Μαρία τον τοις φωστήρσιν, ουρανόν κοσμήσαντα, χερσί περιέσχες, και εκ μαζών εθήλασας.

Νύμφη Θεού πάντιμε, ηλίου όχημα, φωτός δοχείον, ευώδες άνθος, φυτόν ευθαλέστατον, κλέος των παρθένων, Μαρία πολυΰμνητε.

**Ωδή στ’.**

**Μαινομένην κλύδωνι.**

Ο καρπός σου άφθαρτος, και η μήτρα άφθορος αγνή, υπέρ νουν εκάτερα δεικνύμενα, όθεν πιστοί εικότως χαίρέ σοι ψάλλομεν.

Νάρδος αποστάζουσα, και κηρίον μέλιτος αγνή, και πηγήν ζωήρρυτος πανύμνητε, η ση γαστήρ Θεόν τεκούσα ανέφανε.

Νοεραί δυνάμεις σε, και ανθρώπων πάσαι γενεαί, ως Θεόν γεννήσασαν δοξάζουσι, διαπαντός ευλογημένη πανάμωμε.

Η λαμπάς η άσβεστος, η τεκούσα φως το νοητόν, την εσκοτισμένην μου διάνοιαν, τω φωτισμώ καταύγασον της σης χάριτος.

**Κάθισμα. Ήχος πλ. α’.**

**Τον συνάναρχον Λόγον.**

Χαίρε πύλη Κυρίου η αδιόδευτος, ην προεκήρυξαν πάντες άνδρες οι δίκαιοι˙ και ο Προφήτης Δανιήλ όρος αλάξευτον˙ και Δαβίδ ο μελωδός, συν Μωϋσή και τοις λοιποίς, βάτον λυχνίαν και στάμνον˙ ράβδον τε κλίμακα θρόνον, και θείαν κλίνην Θεογεννήτρια.

**Ωδή ζ’.**

**Ο υπερυψούμενος.**

Την προς τον προπάτορα, Αβραάμ υπόσχεσιν, Θεός εξετέλεσεν, Υιός σου γενόμενος, και σπέρμα τούτου Έθνη, ευλογών ευλογημένη.

Θυγατέρας πάνσεμνε, απάσας υπέρκεισαι˙ πολλαί γαρ εποίησαν, δυνάμεων χάριτος, ο σος δε τόκος τούτων, υπερφέρεται τη δόξη.

Στάζουσι Πανύμνητε, σμύρναν αφθαρτίζουσαν, τα πάνσεπτα χείλη σου, Θεόν ασπασάμενα, ον έτεκες ως βρέφος, και λατρεύεις ως Δεσπότην.

Ώφθης το ανθρώπινον, φύραμα θεώσασα, τη θεία γεννήσει σου, Μαρία πανάμωμε˙ διο σε κατά χρέος, οι πιστοί δοξολογούμεν.

**Ωδή η’. Σοι τω παντουργώ.**

Δεύτε την αγνήν και Θεοτόκον Κόρην, υμνήσωμεν λέγοντες ένθεα άσματα˙ χαίρε του κόσμου, ελπίς και προστασία, των υπερυψούντων Χριστόν εις τους αιώνας.

Πέπλον τω Χριστώ παρθενικών αιμάτων, Μαρία εξύφανας, ερίου άνευ ανδρός˙ ον περ φορέσας, Θεός βροτός εδείχθη˙ ον υπερυψούμεν εις πάντας τους αιώνας.

Γη ει και εις γην ως γηγενή πορεύση, ουκέτι ακούσομαι˙ προς ουρανόν γαρ εκ γης συ με Παρθένε, ανήγαγες τεκούσα, τον εκ γης του γένους πλάσαντα τους γενάρχας.

Άγιος καρπός Ιωακείμ εκ ρίζης, και Άννης εβλάστησας εκ μήτρας Μήτηρ Θεού˙ όθεν ο κόσμος πλουτεί πηγήν ελέους, και οι ασθενούντες καρπούνται την υγείαν.

**Αινούμεν. Ο Ειρμός.**

«Σοι τω παντουργώ εν τη καμίνω παίδες, παγκόσμιον πλέξαντες χορείαν έμελπον˙ πάντα τα έργα τον Κύριον υμνείτε, και υπερυψούτε εις πάντας τους αιώνας».

**Ωδή θ’.**

**Ησαΐα χόρευε.**

Θυγατέρες σπεύσατε, της αγίας Ιερουσαλήμ, θεάσασθαι μορφήν, νύμφης ευκλεούς, Μαρίαν την άχραντον, και ευσεβώς άσατε αυτή˙ χαίρε Πανύμνητε, Θεοτόκε η χαρά ημών.

Εκλεκτή ευπρόσδεκτος ανεδείχθης όλη τω Θεώ˙ ως κρίνον ανθηρόν μέσον ακανθών˙ αφ’ ων σε οσφάδιον Παρθενικόν, εύρεν εαυτώ, και σε ανέδειξε, προστασίαν των τιμώντων σε.

Νάρδος αποστάζουσα, αρωμάτων άφθορε σεμνή˙ καλή εν γυναιξίν, ώφθης αληθώς˙ ωραία η όψις σου και η φωνή πλήρης αγαθών˙ λύτρον γαρ έτεκες, των πταισμάτων τοις υμνούσί σε.

Η ψυχή μου Δέσποινα, εκολλήθη όλη ψαλμικώς, οπίσω σου τοιγαρούν σου η δεξιά, εμού αντιλάβοιτο εκδυσωπώ, σώζουσά με νυν, κα περιέπουσα, και φρουρούσα και σκεπάζουσα.

**Προσόμοια. Ήχος πλ. α’.**

**Χαίροις ασκητικών.**

Χαίροις Παρθενομήτορ αγνή, υψηλοτάτη και ευώδης κυπάρισσος, εις ύψος της θεωρίας, ευθυπορούσα Θεού˙ κέδρος εν Λιβάνω εξανθήσασα, στερρά και ακίνητος, λογισμοίς όλως Πάναγνε˙ θεία ελαία, ευθαλής και κατάκαρπος, ιλαρύνουσα, ταις του Πνεύματος χάρισιν˙ άμπελος η κυπρίζουσα, τον βότρυν τον πέπειρον, αναβλαστήσασα κόσμω, τον τας καρδίας ευφραίνοντα, ημών των εκ πόθου, ως κυρίως Θεοτόκον μεγαλυνόντων σε.

Χαίροις Παρθενομήτορ σεμνή, περιστερά ηργυρωμένη και άχολος, η Πνεύματος του αγίου, χάρισιν όλαις αγνή, περιχρυσουμένη τα μετάφρενα˙ τρυγών η φιλήσυχος, και Παρθένος και φίλαγνος˙ η γλυκυτάτη, χελιδών το της χάριτος, έαρ ήδιστον, εκ χειμώνος η φέρουσα˙ όρνις η κελαδήσασα, και κόσμω πιστώσασα, θείαν ενσάρκωσιν Λόγοου, ως αηδών λιγυρόφθογγος˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίροις Παρθενομήτορ αγνή˙ πηγή το ύδωρ, της ζωής αναβλύσασα˙ η δρόσος η ουρανία, εξ Αερμών νοητού, της Σιών εις όρη καταβαίνουσα˙ βροχή η εκούσιος, ην Θεός εις γην άπασαν, κληρονομίας της αυτού σε αφώρισεν, εις αιώνιον, δροσισμόν και ανάψυξιν˙ θάλασσα αδιάβατος, γλυκεία και πότιμος, τους αναβάτας τριστάτας, του Φαραώ η ποντίσασα˙ Θεού χαίρε Μήτηρ, του παρέχοντος τω κόσμω το μέγα έλεος.

Χείρας επανατείνω, προς σε˙ ανοίγω χείλη, ρυπαρά τε προς δέησιν, και κάμπτω καρδίας γόνυ, και νοητώς των ποδών, σου των παναχράντων νυν εφάπτομαι, αγνή και προσπίπτω σοι˙ τας οδύνας μου ίασαι, τα χρόνιά μου, τα πολλά και ανίατα, αγαθότητί σου, θεράπευσον τραύματα˙ ρύσαι εξ ορωμένων με, εχθρών αοράτων τε˙ κούφισον Κόρη το βάρος, της ραθυμίας μου όπως σε, υμνώ και δοξάζω˙ δι’ ης εύρατο ο κόσμος το μέγα έλεος.

**ΤΗ ΠΑΡΑΣΚΕΥΗ ΕΣΠΕΡΑΣ.**

**ΚΑΝΩΝ ΕΙΣ ΤΗΝ ΥΠΕΡΑΓΙΑΝ ΘΕΟΤΟΚΟΝ.**

**ΠΟΙΗΜΑ ΑΓΙΟΥ ΙΩΑΝΝΟΥ ΤΟΥ ΔΑΜΑΣΚΗΝΟΥ.**

**Ωδή α’. Ήχος πλ. α’.**

**Τω Σωτήρι Θεώ.**

Φωτοδόχε λαμπάς, την ταπεινήν μου ψυχήν, εσκοτισμένην πλημμελήμασιν, ως αγαθή τω φωτί σου νυν καταλάμπρυνον˙ ωδήν χαριστήριον όπως βοήσω σοι.

Χαίρε θρόνε Θεού, δεδοξασμένη αγνή˙ χαίρε παλάτιον ευρύχωρον, χαίρε σκέπη των πίστει εκζητούντων σε, το άνθος της πίστεως˙ χαίρε πανθαύμαστε.

Χαίρε στάμνε χρυσή, το θείον Μάννα, φρικτώς, εν ση κοιλία η χωρήσασα, τον φωτοδότην Παρθένε και λυτρωτήν Ιησούν, τον πάντα εδράσαντα θείω βουλήματι.

Χαίρε Μήτηρ Θεού˙ χαίρε Παρθένε αγνή˙ χαίρε το άνθος το της πίστεως˙ χαίρε ανύμφευτε Κόρη και απειρόγαμε, η φως ανατείλασα πάσι τοις πέρασι.

**Ωδή γ’.**

**Δυνάμει του Σταυρού σου.**

Χαίρε βασιλευόντων στερρόν και θείον όντως τροπαιούχημα˙ χαίρε ακήρατε Δέσποινα, Παναγία Μητροπάρθενε.

Χαίρε στρατευομένων στερρόν, και θείον θάρσος και κραταίωμα˙ χαίρε το κλέος των πόθω, και πίστει αδιστάκτω υμνούντων σε.

Η πάντιμος Αγγέλων χαρά, ευλογημένη χαίρε Πάναγνε˙ χαίρε της πίστεως έγερσις˙ και της πλάνης η καθαίρεσις.

Η πάμφωτος Υψίστου σκηνή, Παρθένε χαίρε υπερένδοξε˙ χαίρε ανάκτων το καύχημα˙ και Μαρτύρων το ενίσχυμα.

**Ωδή δ’.**

**Εισακήκοα την ακοήν.**

Χαίρε πάγχρυσον παλάτιον, του βασιλέως και Θεού˙ χαίρε Πάναγνε σφραγίς των Προφητών˙ χαίρε τίμιον, πάντων Ιερέων αγλάϊσμα.

Χαίρε σκεύος καθαρώτατον, του των απάντων Ποιητού˙ χαίρε τείχος ασφαλές των ευσεβών˙ χαίρε άσειστον, πάντων των βροτών περιτείχισμα.

Χαίρε κλίμαξ η ανάγουσα, τους από γης προς ουρανόν, χαίρε πάντων θλιβομένων η χαρά˙ χαίρε κράτιστον των αμαρτανόντων προσφύγιον.

Χαίρε βάτε ακατάφλεκτε, ήνπερ τεθέαται Μωϋσής˙ χαίρε ράβδος η βλαστήσασα ημίν, άνθος τίμιον. Κόρη τον την γην ωραΐσαντα.

**Ωδή ε’.**

**Ορθρίζοντες βοώμέν σοι.**

Χαίρε χαράς δοχείον Πανάχραντε, ανωλέθρου, χαίρε η φωτίσασα, τω τοκετώ σου τα σύμπαντα.

Το όρος το κατάσκιον Πάναγνε, χαίρε μόνη, όπερ εν Πνεύματι, Προφήτης πάλαι τεθέαται.

Αγγέλων αγαλλίαμα πάντιμον, χαίρε μόνη Παναγία Δέσποινα, και των βροτών εγκαλλώπισμα.

Οσίων στολισμός ωραιότατος˙ και Μαρτύρων κράτος και εδραίωμα˙ χαίρε πανθαύμαστε Δέσποινα.

**Ωδή ς’.**

**Εκύκλωσέ με άβυσσος.**

Χαίρε Αδάμ η έγερσις˙ και Εύας του θρήνου αναίρεσις, Μαρία Πανάμωμε, παγκόσμιον καύχημα˙ το κύδος χαίρε, των αληθώς τιμώντων σε.

Χαίρε πιστών το στήριγμα, και θείων Αποστόλων το κήρυγμα, Μαρία Πανύμνητε, αγνείας κειμήλιον˙ η πάντων χαίρε καταφυγή των δούλων σου.

Χαίρε παρθένων καύχημα, Παρθένε φαιδρόν και πανθαύμαστον˙ μητέρων αγλάϊσμα, ωραίον και πάντιμον˙ πιπτόντων χαίρε ετοιμοτάτη έγερσις.

Χαίρε η θεία είσοδος, των πίστει ειδότων πανάσπιλε, Θεού σε λοχεύτριαν, πενήτων προμήθεια˙ και δυστυχούντων ελπίς η ακαταίσχυντος.

**Κάθισμα. Ήχος πλ. α’.**

**Τον συνάναρχον Λόγον.**

Χαίρε πάγχρυσε στάμνε ένδον κατέχουσα, το ουράνιον Μάννα αγία τράπεζα˙ χαίρε η φέρουσα ζωής άρτον Πανάμωμε˙ χαίρε λυχνία φωτεινή˙ χαίρε παλάτιον σεπτόν˙ χαίρε ο πύρινος θρόνος, Χριστού του παμβασιλέως˙ χαίρε η σκέπη των ψυχών ημών.

**Ωδή ζ’.**

**Ο εν καμίνω πυρός.**

Χαίρε νεφέλη φωτός˙ χαίρε τοις μέλπουσι προστάτις˙ ευλογητός ο Θεός ο των Πατέρων ημών.

Χαίρε χρυσή κιβωτέ˙ χαίρε το κράτος των βοώντων˙ ευλογητός ο Θεός ο των Πατέρων ημών.

Χαίρε χαρά των πιστώς, αναβοώντων Θεοτόκε, ευλογητός ο Θεός ο των Πατέρων ημών.

Χαίρε βροτών η ελπίς, και σωτηρία των βοώντων˙ ευλογητός ο Θεός ο των Πατέρων ημών.

**Ωδή η’.**

**Τον εκ Πατρός προ αιώνων.**

Ιερωτάταις φωναίς σε, οι πιστοί καταγεραίρομεν, συν τω Αγγέλω, Παρθένε ευχαρίστως ανακράζοντες˙ χαίρε θεία σκέπη, των σε υμνολογούντων εις πάντας τους αιώνας.

Ως υπέρ νουν σου το θαύμα, της λοχείας Θεονύμφευτε˙ Θεόν γαρ τίκτεις ασπόρως, τον κατέχοντα τα πάντα χειρί˙ δια τούτο πάντες βοώμέν σοι το χαίρε, εις πάντας τους αιώνας.

Από πασών συμφορών με, εξελού και περιστάσεων και από πάσης ανάγκης, και εχθρών των πολεμούντων με˙ ίνα σε δοξάζω την κεχαριτωμένην εις πάντας τους αιώνας.

Νέον ως βρέφος τεκούσα, επ’ εσχάτων τον προ πάντων Θεόν, καταγηράσαντα ήδη, τοις πολλοίς με ατοπήμασι, νεοποίησόν με, τον σον υπερυψούντα, τόκον εις πάντας τους αιώνας.

**Αινούμεν. Ο Ειρμός.**

«Τον εκ Πατρός προ αιώνων, γεννηθέντα Υιόν και Θεόν, και επ’ εσχάτων των χρόνων, σαρκωθέντα εκ Παρθένου Μητρός, ιερείς υμνείτε, λαός υπερυψούτε, εις πάντας τους αιώνας».

**Ωδή θ’.**

**Σε την υπέρ νουν.**

Ναός καθαρός, και θρόνος έμψυχος Θεού, συ υπάρχεις πανάσπιλε˙ διο ευχαρίστως σοι, χαριστήριον αίνον αναπέμπομεν.

Ηύγασας ημίν, αγνή το ανέσπερον φως, τοις εν σκότει, καθεύδουσι, της πλάνης ανύμφευτε˙ χαίρε όθεν σοι πάντες αναμέλπομεν.

Συ μου κοπετούς και πόνους και δάκρυα, εναπόσβεσον Δέσποινα˙ χαράς δε μου πλήρωσον την αθλίαν καρδίαν Θεονύμφευτε.

Θρήνον και οργήν, λιμόν τε και θάνατον, και φθοράν εξαπόστειλον, Μαρία Παντάνασσα, τοις βεβήλοις εχθροίς μου και αλάστορσιν.

**Προσόμοια. Ήχος πλ. α’.**

**Χαίροις ασκητικών.**

Χαίρε Παρθενομήτορ αγνή˙ δικαιοτέρα, η του Άβελ υπάρχουσα˙ του Σηθ τε, ευσεβεστέρα˙ εύελπις μάλλον Ενώς˙ του Ενώχ δε πλέον η ευάρεστος˙ το γένος η σώσασα, υπέρ Νώε τον δίκαιον˙ η πιστοτέρα, Αβραάμ και υπήκοος, μάλλον πέλουσα, Ισαάκ και εις όρασιν, πλέον Θεού η φθάσασα, Ισραήλ και νικήσασα, τον Ιωσήφ σαρκός κάλλει, η πραοτέρα Μωσέως τε˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίροις ανδρειοτέρα Σαμψών˙ γενναιοτέρα Ιησού στρατηγήσαντος˙ Δαβίδ τε βασιλίς μάλλον˙ και του σοφού Σολομών, σοφωτέρα όντως χρηματίζουσα˙ προφήτας η άπαντας, Θεοπτία νικήσασα˙ και Αποστόλους, εν τω θείω κηρύγματι˙ και τους Μάρτυρας, εν τη βάσει της πίστεως˙ πάντων Οσίων τάγματα, εν πόνοις ασκήσεως, υπερτερούσα η πάντων, Ιεραρχών μάλλον ένθεος˙ Θεού χαίρε Μήτηρ, του παρέχοντος τω κόσμω το μέγα έλεος.

Χαίροις των παλαιών γυναικών, δικαιοτέρα ασυγκρίτως υπάρξασα˙ της Σάρρας η πιστοτέρα˙ ωραιοτέρα Ραχήλ, της Ρεβέκκας μάλλον η φιλότεκνος˙ της Λείας το γόνιμον, η νικήσασα Πάναγνε˙ ωδικωτέρα, Μαριάμ χρηματίσασα˙ πλέον φρόνιμος, Αβιγαίας η πέλουσα˙ Ιουδήθ υπεράσασα, ανδρεία Δεβόρραν τε, μάλλον φιλόθεος Άννης, η της Ολδάς θειοτέρα τε˙ Χριστού χαίρε Μήτηρ, του παρέχοντος τω κόσμω το μέγα έλεος.

Πόνους της ταπεινής μου ψυχής˙ και ανιάτους αλγηδόνας του σώματος˙ Παρθένε ευλογημένη, προς χαρμονήν αληθή, και τελείαν ρώσιν μεταποίησον˙ φωνήν εκ χειλέων μου, δεξαμένη Πανάμωμε και ευμενώς μου, επιθείσα τοις τραύμασι, θεία φάρμακα, ταις αγρύπνοις πρεσβείαις σου˙ αύγασον ευρωστίας μοι, το φέγγος Θεόνυμφε˙ συ γαρ ελπίς μου και σκέπη, και κραταιόν καταφύγιον˙ και σου της ταχείας, επισκέψεως Μαρία άχραντε δέομαι.

Η/Υ επιμέλεια Σοφίας Μερκούρη.